Ihamuotila ja Viinanen Nesteen johtoon - MTVuutiset.fi
Ihamuotila ja Viinanen Nesteen johtoon
Julkaistu 16.08.1996 17:59
Nesteen toimitusjohtajasta vuorineuvos Jaakko Ihamuotilasta tulee Nesteen pääjohtaja ja yhtiön hallituksen päätoiminen puheenjohtaja ensi vuoden alussa. Toimitusjohtajaksi nousee nykyinen varatoimitusjohtaja diplomi-insinööri Jukka Viinanen. Nesteen hallintoneuvosto päätti nimityksistä tänään. Niillä halutaan vahvistaa Nesteen hallituksen työskentelyä.
Nimityskierros nostaa talousjohtaja Veli-Matti Ropposen varatoimitusjohtajaksi. Hän jatkaa myös hallituksen jäsenenä. Talousjohtajan paikan perii ekonomi Eero Aittola. Hänestä tulee myös hallituksen jäsen vuoden vaihteessa.
Hallituksessa on vastaisuudessa neljä Nesteen ja kaksi ulkopuolista jäsentä. He ovat Thomesto Trading Yhtiöiden toimitusjohtaja L.J. Jouhki ja johtaja Eero Tuomainen Postipankista. Tämän vuoden alkupuolelta hallituksessa on ollut vain viisi jäsentä, kun Kai Hietarinta jäi eläkkeelle.